Folketing
2009-12-08

Venstres ordfører indledte sin ordførertale med at sige, at justitsministeren meget klart havde redegjort for, hvorfor regeringen ikke kunne stemme for det her forslag. Og det undrer mig faktisk, at hr. Kim Andersen siger sådan, for i modsætning til Det Konservative Folkeparti troede jeg, at man i Venstre meget klart afviste det her forslag, fordi man ikke mener, at staten skal blande sig i, hvad for noget tøj borgerne går i. Altså, man mener i Venstre, at vi som borgere har ret til selv at bestemme, hvordan vi klæder os. Det var jo ikke justitsministerens argument for at afvise det her forslag. Altså, justitsministeren, som også er medlem af Det Konservative Folkeparti, sagde meget klart, at hvis ikke det havde været sådan, at det her forslag havde været i strid med henholdsvis grundlov og menneskerettigheder, så ville man da have bakket op om det. Og det var jo altså også justitsministerens parti, der i første omgang fremsatte forslaget. Vil ordføreren for Venstre ikke give mig ret i, at der er stor forskel på, hvordan henholdsvis Venstre og justitsministeren argumenterer imod det her forslag?